Document ID: 31987R1638

Padomes Regula (EEK) Nr. 1638/87
(1987. gada 9. jūnijs),
ar ko nosaka minimālo linuma acs izmēru pelaģiskiem traļiem, zvejojot zilos hekus tās teritorijas daļā, uz ko attiecas Konvencija par turpmāko daudzpusējo sadarbību Ziemeļaustrumatlantijas zvejas vietās, kas sniedzas ārpus Konvencijas līgumslēdzēju pušu zvejas jurisdikcijai pakļautajiem jūras ūdeņiem
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1983. gada 25. janvāra Regulu (EEK) Nr. 170/83, ar ko izveido Kopienas zivsaimniecības resursu saglabāšanas un apsaimniekošanas sistēmu [1], un jo īpaši tās 11. pantu,
ņemot vērā Komisijas priekšlikumu,
tā kā saskaņā ar Regulas (EEK) Nr. 170/83 2. pantu resursu saglabāšanas pasākumi, kas vajadzīgi regulas 1. pantā nosprausto mērķu sasniegšanai, jānosaka Padomei, ņemot vērā pieejamos zinātnes atzinumus;
tā kā Konvencija par turpmāko daudzpusējo sadarbību Ziemeļaustrumatlantijas zvejas vietās (turpmāk tekstā - "Konvencija") apstiprināta ar Lēmumu 81/608/EEK [2]; tā kā tā stājusies spēkā 1982. gada 17. martā;
tā kā saskaņā ar apstiprināto Konvenciju izveidotā komisija 1986. gada 20. novembrī pieņēmusi ieteikumus attiecībā uz minimālo linuma acs izmēru pelaģiskiem traļiem, ko izmanto, zvejojot zilos hekus tajā Konvencijā noteiktās teritorijas daļā, kas sniedzas ārpus līgumslēdzēju pušu zvejas jurisdikcijai pakļautās zonas, un šī rekomendācija 1987. gada 7. februārī kļuvusi saistoša Kopienai;
tā kā pašlaik Kopienai jāveic vajadzīgie pasākumi, lai nodrošinātu Kopienas kuģu atbilstību šīs rekomendācijas prasībām,
IR PIEŅĒMUSI ŠO REGULU.
1. pants
1. Kuģiem, kas kuģo ar dalībvalsts karogu vai ir reģistrēti dalībvalstī, aizliegts izmantot pelaģiskus traļus, kuru linuma acs izmērs ir mazāks par 35 mm, zvejojot zilos hekus tajā Konvencijas noteiktās teritorijas daļā, kura sniedzas ārpus Konvencijas līgumslēdzēju pušu zvejas jurisdikcijai pakļautajiem jūras ūdeņiem.
Teritorija, uz kuru attiecas Konvencija, ir atrunāta Regulas (EEK) Nr. 1899/85 pielikumā [3].
2. Tiek uzskatīts, ka kuģis zvejo zilos hekus, ja tam uz klāja esošais zilo heku daudzums pēc svara pārsniedz 50 % no kopējā zilo heku un citu sugu daudzuma, kas atrodas uz klāja.
Pelaģisko trali šeit definē kā velkamo vadu, kas paredzēts to zivju sugu zvejošanai, kuras pulcējas baros vidēji dziļos ūdeņos, ieskaitot virsējo slāni.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1987. gada 9. jūlijā

Labels: 20
5
6